CELEX: 32007D0365
Language: ro
Date: 2007-05-25 00:00:00
Title: 2007/365/CE: Decizia Comisiei din 25 mai 2007 privind măsurile de urgență pentru prevenirea introducerii și răspândirii în Comunitate a Rhynchophorus ferrugineus (Olivier) [notificată cu numărul C(2007) 2161]

31.5.2007   
            
            
               RO
            
            
               Jurnalul Oficial al Uniunii Europene
            
            
               L 139/24
            
         
      DECIZIA COMISIEI
   
   din 25 mai 2007
   privind măsurile de urgență pentru prevenirea introducerii și răspândirii în Comunitate a Rhynchophorus ferrugineus (Olivier)
   [notificată cu numărul C(2007) 2161]
   (2007/365/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               În conformitate cu Directiva 2000/29/CE, în cazul în care un stat membru estimează că există pericolul ca un organism dăunător care nu figurează în anexa I sau anexa II la directiva menționată să fie introdus sau răspândit pe teritoriul său, acesta poate adopta provizoriu orice măsuri adiționale necesare pentru a se proteja împotriva acestui pericol.
            
         
               (2)
            
            
               Ca urmare a prezenței organismului Rhynchophorus ferrugineus (Olivier) („organismul menționat”) în sudul Peninsulei Iberice, la data de 27 iunie 2006, Spania a informat Comisia și celelalte state membre că în 6 iunie 2006 a adoptat o măsură oficială adițională pentru prevenirea introducerii și răspândirii ulterioare a organismului menționat pe teritoriul său.
            
         
               (3)
            
            
               
                  Rhynchophorus ferrugineus (Olivier) nu figurează în anexa I sau anexa II la Directiva 2000/29/CE. Cu toate acestea, un raport de evaluare a riscului pestei, bazat pe datele științifice limitate existente, a demonstrat că organismul menționat cauzează deteriorări grave arborilor, inclusiv mortalitatea semnificativă a anumitor specii de plante, aparținând familiei Palmae, limitată la plante cu un diametru la baza tulpinii de peste 5 cm („plante sensibile”). Plantele sensibile sunt prezente în multe regiuni ale Europei, în special în sud unde sunt plantate pe scară largă în scop ornamental și unde au o importanță ridicată pentru mediul înconjurător.
            
         
               (4)
            
            
               În consecință, este necesară luarea unor măsuri de urgență pentru prevenirea introducerii și răspândirii în Comunitate a organismului menționat.
            
         
               (5)
            
            
               Aceste măsuri de urgență trebuie aplicate introducerii și răspândirii organismului menționat, demarcării zonelor din Comunitate unde organismul menționat este prezent, importului, producției, circulației și controlului plantelor sensibile în Comunitate. În scopul colectării mai multor date științifice despre sensibilitatea plantelor, asupra tuturor plantelor Palmae din statele membre trebuie efectuat un control pentru verificarea prezenței sau absenței durabile a organismului menționat.
            
         
               (6)
            
            
               Este necesar ca rezultatele măsurilor să fie reexaminate până la 31 martie 2008, luând în considerare experiența din prima perioadă de vegetație din cadrul măsurilor de urgență.
            
         
               (7)
            
            
               Dacă este necesar, statele membre trebuie să-și adapteze legislația pentru a se conforma prezentei decizii.
            
         
               (8)
            
            
               Măsurile prevăzute de prezenta decizie sunt în conformitate cu avizul Comitetului permanent fitosanitar,
            
         ADOPTĂ PREZENTA DECIZIE:
   Articolul 1
   Definiții
   În sensul prezentei decizii, se aplică următoarele definiții:
   
               (a)
            
            
               „organism menționat” se referă la Rhynchophorus ferrugineus (Olivier);
            
         
               (b)
            
            
               „plante sensibile” se referă la orice plante, cu excepția fructelor și semințelor, având un diametru la baza tulpinii de peste 5 cm, aparținând speciilor Areca catechu, Arenga pinnata, Borassus flabellifer, Calamus merillii, Caryota maxima, Caryota cumingii, Cocos nucifera, Corypha gebanga, Corypha elata, Elaeis guineensis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei și Washingtonia spp.;
            
         
               (c)
            
            
               „locul de producție” se referă la locul de producție așa cum este definit în Norma internațională nr. 5 a FAO pentru măsurile fitosanitare (2).
            
         Articolul 2
   Măsuri de urgență împotriva organismului menționat
   Se interzice introducerea și răspândirea în Comunitate a organismului menționat.
   Articolul 3
   Importul de plante sensibile
   Plantele sensibile pot fi introduse în Comunitate numai în cazul în care:
   
               (a)
            
            
               respectă cerințele de import specifice prevăzute la punctul 1 din anexa I;
            
         
               (b)
            
            
               la data intrării în Comunitate sunt supuse inspecției organismului oficial competent în legătură cu prezența organismului menționat, în conformitate cu articolul 13a alineatul (1) din Directiva 2000/29/CE, și nu se constată niciun semn al prezenței organismului menționat.
            
         Articolul 4
   Circulația plantelor sensibile în Comunitate
   Plantele sensibile originare din Comunitate sau importate în Comunitate în conformitate cu articolul 3 pot circula pe teritoriul Comunității numai în cazul în care respectă condițiile prevăzute la punctul 2 din anexa I.
   Articolul 5
   Controale și notificări
   (1)   Statele membre efectuează controale oficiale anuale în scopul detectării prezenței organismului menționat sau a dovezilor privind infecția plantelor Palmae de pe teritoriul lor cu organismul menționat.
   Fără a aduce atingere articolului 16 alineatul (2) din Directiva 2000/29/CE, rezultatele acestor controale, împreună cu lista zonelor demarcate prevăzute la articolul 6, sunt notificate Comisiei și celorlalte state membre până la data de 28 februarie a fiecărui an.
   (2)   Orice prezență suspectată sau confirmată a organismului menționat trebuie notificată imediat organismului oficial competent.
   Articolul 6
   Stabilirea de zone demarcate
   În cazul în care rezultatele controalelor prevăzute la articolul 5 alineatul (1) sau notificările prevăzute la articolul 5 alineatul (2) confirmă prezența organismului menționat într-o zonă, sau prin alte mijloace se aduc dovezi ale prezenței organismului menționat, statele membre stabilesc zonele demarcate și iau măsuri oficiale în conformitate cu punctele 1 și, respectiv, 2 din anexa II.
   Articolul 7
   Respectarea dispozițiilor
   Dacă este necesar, statele membre modifică măsurile adoptate în scopul protejării împotriva introducerii și răspândirii organismului menționat, astfel încât respectivele măsuri să respecte dispozițiile prezentei decizii. Ele informează Comisia în cel mai scurt termen posibil în legătură cu aceste măsuri.
   Articolul 8
   Reexaminare
   Prezenta decizie se reexaminează cel târziu până la data de 31 martie 2008.
   Articolul 9
   Destinatari
   Prezenta decizie se adresează statelor membre.
   
      Adoptată la Bruxelles, 25 mai 2007.
      
         
            Pentru Comisie
         
         Markos KYPRIANOU
         
         
            Membru al Comisiei
         
      
   
   
      (1)  JO L 169, 10.7.2000, p. 1. Directivă, astfel cum a fost modificată ultima dată prin Directiva 2006/35/CE a Comisiei (JO L 88, 25.3.2006, p. 9).
   
      (2)  Glosar de termeni fitosanitari – Standard de referință ISPM nr. 5 al Secretariatului Convenției internaționale de protecție a plantelor, Roma.
   
      ANEXA I
      Măsuri de urgență prevăzute de articolele 3 și 4 din prezenta decizie
      1.   Cerințe specifice privind importul
      Fără a aduce atingere prevederilor anexei III partea A punctul 17 și ale anexei IV partea A secțiunea I punctul 37 la Directiva 2000/29/CE, plantele sensibile provenind din țări terțe sunt însoțite de certificatul prevăzut de articolul 13 alineatul (1) din directiva respectivă care menționează la rubrica „Declarații suplimentare” că plantele sensibile, inclusiv cele colectate din habitate naturale:
      
                  (a)
               
               
                  au fost cultivate în permanență într-o țară în care nu se cunoaște să fi apărut organismul menționat; sau
               
            
                  (b)
               
               
                  au fost cultivate în permanență într-o zonă indemnă, stabilită de către organizația națională de protecție a plantelor din țara de origine, în conformitate cu normele internaționale pentru măsuri fitosanitare relevante; la rubrica „Locul de origine” se va menționa numele zonei indemne; sau
               
            
                  (c)
               
               
                  pe o perioadă de cel puțin 1 an înainte de exportare, au fost cultivate într-un loc de producție:
                  
                              (i)
                           
                           
                              care este înregistrat și monitorizat de către organizația națională de protecție a plantelor din țara de origine; și
                           
                        
                              (ii)
                           
                           
                              în care plantele sunt plasate într-un loc ce asigură protecția fizică completă împotriva introducerii organismului menționat sau aplicarea de tratamente preventive adecvate; și
                           
                        
                              (iii)
                           
                           
                              în care, pe parcursul inspecțiilor oficiale efectuate cel puțin o dată la trei luni și imediat premergător exportului, nu au fost observate semne ale prezenței organismului menționat.
                           
                        
            2.   Condiții privind circulația
      Plantele sensibile originare din Comunitate sau importate în Comunitate în conformitate cu articolul 3 pot circula pe teritoriul Comunității numai în cazul în care sunt însoțite de un pașaport fitosanitar, întocmit și eliberat conform Directivei 92/105/CEE a Comisiei (1), și au fost cultivate:
      
                  (a)
               
               
                  în permanență într-un stat membru sau într-o țară terță în care nu se cunoaște să fi apărut organismul menționat; sau
               
            
                  (b)
               
               
                  în permanență într-un loc de producție dintr-o zonă indemnă stabilită de către organismul oficial competent dintr-un stat membru sau de către organizația națională de protecție a plantelor dintr-o țară terță, în conformitate cu normele internaționale pentru măsuri fitosanitare relevante; sau
               
            
                  (c)
               
               
                  pe parcursul ultimilor doi ani înainte de circulație, într-un loc de producție dintr-un stat membru în care:
                  
                              (i)
                           
                           
                              plantele sensibile sunt plasate într-un loc ce asigură protecția fizică completă împotriva introducerii organismului menționat sau aplicarea de tratamente preventive adecvate; și
                           
                        
                              (ii)
                           
                           
                              pe parcursul inspecțiilor oficiale efectuate cel puțin o dată la trei luni, nu au fost observate semne ale prezenței organismului menționat,
                           
                        
            sau
      
                  (d)
               
               
                  dacă sunt importate în conformitate cu punctul 1 litera (c) din prezenta anexă, din momentul introducerii lor în Comunitate au fost cultivate, pe parcursul a cel puțin un an premergător circulației, într-un loc de producție dintr-un stat membru în care:
                  
                              (i)
                           
                           
                              plantele sensibile sunt plasate într-un loc ce asigură protecția fizică completă împotriva introducerii organismului menționat sau aplicarea de tratamente preventive adecvate; și
                           
                        
                              (ii)
                           
                           
                              pe parcursul inspecțiilor oficiale efectuate cel puțin o dată la trei luni, nu au fost observate semne ale prezenței organismului menționat.
                           
                        
            
         (1)  JO L 4, 8.1.1993, p. 22. Directivă, astfel cum a fost modificată prin Directiva 2005/17/CE (JO L 57, 3.3.2005, p. 23).
   
   
      ANEXA II
      Măsuri de urgență prevăzute de articolul 6 din prezenta decizie
      1.   Stabilirea de zone demarcate
      
                  (a)
               
               
                  Zonele demarcate prevăzute de articolul 6 cuprind următoarele:
                  
                              (i)
                           
                           
                              o zonă contaminată în care prezența organismului menționat a fost confirmată și care include toate plantele sensibile prezentând simptomele provocate de organismul menționat, și, dacă este cazul, toate plantele sensibile aparținând aceluiași lot la momentul plantării;
                           
                        
                              (ii)
                           
                           
                              o zonă tampon la o distanță de cel puțin 10 km de limita zonei contaminate;
                           
                        În cazul în care mai multe zone tampon se suprapun sau sunt apropiate din punct de vedere geografic, se va stabili o zonă demarcată mai întinsă care să includă zonele demarcate relevante și zonele situate între acestea.
               
            
                  (b)
               
               
                  Delimitarea exactă a zonelor prevăzute la punctul (a) are la bază criterii științifice solide, biologia organismului menționat, nivelul de contaminare, perioada anului și repartiția specifică a plantelor sensibile în statele membre în cauză.
               
            
                  (c)
               
               
                  Dacă se confirmă prezența organismului menționat în afara zonei contaminate, delimitarea zonei demarcate va fi modificată corespunzător.
               
            
                  (d)
               
               
                  Dacă pe baza controalelor anuale prevăzute la articolul 5 alineatul (1), organismul menționat nu este depistat într-o zonă demarcată pe o perioadă de trei ani, zona respectivă încetează să mai existe, iar măsurile prevăzute la punctul 2 din prezenta anexă nu mai sunt necesare.
               
            2.   Măsuri pentru zonele demarcate
      Măsurile oficiale prevăzute la articolul 6 care trebuie luate în zonele demarcate includ cel puțin următoarele:
      
                  (a)
               
               
                  măsuri corespunzătoare având drept scop eradicarea organismului menționat;
               
            
                  (b)
               
               
                  monitorizarea intensivă a prezenței organismului menționat prin inspecții adecvate.